#ANosaHistoria: 75 anos do primeiro ascenso a Primeira | Página Oficial del R.C. Deportivo de La Coruña
#ANosaHistoria: 75 anos do primeiro ascenso a Primeira
canaldeportivo, A Coruña 04/05/2016 14:45
Hoxe cúmprense 75 anos dun fito na historia do deportivismo. Tal día como hoxe, en 1941, o Deportivo poñía fin a máis dunha década (dez temporadas futbolísticas máis tres anos de paréntese da Guerra Civil) de intentos frustrados de coarse entre os grandes do fútbol español, logrando por primeira vez o ascenso á máxima categoría. O 4 de maio de 1941, o Deportivo derrotou ao Murcia por 2-1, en partido de promoción disputado no madrileño estadio de Vallecas, logrando así o pasaporte a Primeira División. É un vigués, Manuel Guimeráns, que comeza unha longa etapa (dez temporadas) no Dépor, o autor do gol que, na prórroga, decidiu o partido.
A segunda tempada futbolística tras a Guerra Civil arrinca con numerosas novidades no persoal branquiazul, que o curso anterior acariña o ascenso, perdido no minuto 88 do partido de promoción ante o Celta (1-0). A presidencia osténtaa o home que evitou que un moribundo Deportivo desaparecese durante e tras a Guerra Civil, José María Salvador y Merino.
Desde o FC Barcelona aterra, de regreso a Marineda onde xogara entre 1928 e 1931, Hilario Marrero, para exercer labores de adestrador-xogador. Xunto a el, fan o mesmo traxecto Mayoral, Muntané e Pascual, este último cedido. Do Celta chega o defensa Montserrat e da Atlético Aviación un dianteiro internacional, Elícegui. Tamén se incorpora ao centrocampista asturiano Molaza, ao porteiro aragonés Omist, a un defensa do Marte coruñés, cuxo curioso ‘nome de guerra' é Ra, e a outro valor local, Cholas, que no seu debut, na oitava xornada fronte ao Osasuna, sofre unha fractura de morna que lle fai perderse o resto da tempada.
O equipo deportivista comeza case imparable, conquistando 7 dos 8 primeiros puntos en xogo. Gana en Xixón (1-3) e empata en Salamanca (1-1), pero no Parque de Riazor pasa por encima de Barakaldo (9-0) e Racing de Santander (7-0). Na quinta xornada sofre a súa primeira derrota, en Atocha ante a Real Sociedad (4-2), á que segue unha terceira goleada en casa, fronte ao Avilés (7-0), antes da segunda derrota, no campo de Ibaiondo fronte ao Arenas de Getxo (2-1).
A partir de aí, o RC Deportivo encadea unha serie histórica de 14 xornadas sen coñecer a derrota. Suma dez vitorias e catro empates, só un deles en casa, fronte á Real Sociedad (2-2).
Na penúltima xornada, os herculinos selan a súa clasificación para a fase de ascenso, ao vencer ao Ferrol (2-0) no Parque de Riazor, triunfo co que pechan unha impresionante Liga como locais: 10 vitorias e un empate en 11 partidos, con 51 goles a favor e só 8 en contra. A pesar da derrota en Irún (2-0) na última xornada, o Gijón non pode alcanzar ao equipo deportivista, que conclúe segundo por detrás da Real Sociedad.
A FASE DE ASCENSO
Non hai ascensos directos. Os dous primeiros clasificados de cada un dos dous grupos de Segunda División disputan unha liguiña que outorga dous billetes a Primeira e dúas prazas de promoción a partido único fronte ao terceiro e cuarto clasificados pola cola da división de honra.
Deportivo, Real Sociedad, Granada e Castellón loitan por iso. Os branquiazuis só son capaces de gañar ao Castellón (6-0) e ao Granada (3-1), e perden os outros tres encontros, ante a Real (2-0 en San Sebastián e 3-4 na Coruña) e o Castellón (3-0 no Sequiol).
Aínda así, o equipo coruñés chega coas súas opcións intactas á última xornada. Visita ao Granada, xa ascendido, mentres Real e Castellón mídense en Atocha. Coruñeses, donostiarras e levantinos atópanse empatados a 4 puntos. A pesar de que o Dépor, animado pola parroquia granadina, conquista Los Cármenes (1-3), a Real vapulea ao Castellón (7-1). Deportivo e Real empatan a todo. Ambos suman 6 puntos, 15 goles a favor e 11 en contra. O golaveraje particular determina que a Real, que venceu os dous partidos, ocupa a segunda praza e sobe directamente. O Deportivo, terceiro, debe disputar a promoción por segunda campaña consecutiva. Esta vez o rival é o Murcia, antepenúltimo clasificado en Primeira División.
Aquel 4 de maio, ás ordes de Hilario Marrero, saltan ao terreo de xogo de Vallecas: Acuña; Pedrito, Novo; Muntané, Molaza, Reboredo; Breijo, Guimeráns, Elícegui, Chacho e Chao. Polo Murcia, dirixido por Juan Armet, xogan: Suárez; Tamayo, Sierra; Rancel, Solé, Huete; Veiga, Quetglas, Uria, Muñiz e Tito.
É precisamente este último, o extremo esquerdo do conxunto pimentonero, o que adianta ao Murcia. Acuña nada pode facer ante o seu remate de socato, a centro de Veiga desde o outro costado do ataque murciano. Corre o minuto 33 do primeiro período.
O Murcia prefire non amarrar e págao caro. A once minutos do final do partido, Chacho asina o empate cun magnífico disparo afastado que se introduce a media altura pegado ao poste da portaría de Suárez.
Hai que ir á prórroga. Nela, xorden dous grandes protagonistas. Primeiro, Guimeráns, que adianta ao Deportivo ao seis minutos do tempo extra. E despois, Acuña. ‘Xanetas' aborta todos os intentos dun equipo murciano envorcado en pos do tanto do empate. Centenares de galegos residentes en Madrid celebran nas bancadas o éxito coruñés.
O regreso do equipo á cidade é apoteósico. As principais rúas abarrótanse para recibir á comitiva deportivista, que tamén é honrada cunha recepción oficial no Concello coruñes, encabezada polo Alcalde José Crespo.
Cabe apuntar varias curiosidades daquela temporada. A primeira, que por desexo expreso de Hilario Marrero, os adestramentos celébranse a porta pechada. A segunda, que a entidade se denomina Club Deportivo de La Coruña, pois o 16 de maio de 1931 acórdase suprimirlle o título de Real, que recupera inmediatamente despois do ascenso, en xuño de 1941. A terceira, que Julio Elícegui convértese no máximo goleador do Deportivo nunha soa campaña ligueira, ao marcar 30 goles, rexistro que aínda hoxe perdura.
Porteiros: Acuña (24 partidos/-17 goles) e Omist (4/-9)
Defensas: Montserrat (25), Novo (20), Pedrito (9) e Ra (1)
Medios: Molaza (25), Reboredo (22), Quintas (11/2 goles), Muntané (11), Cela (5), Neira (4/1), Cholas (1) e Rodríguez (1)
Dianteiros: Chao (27/20), Breijo (24/11), Elícegui (24/30), Chacho (22/10), Guimeráns (20/11), Hilario (20/5), Mayoral (4), Pascual (2) e Pintos (1)